ส่วนที่ 1

ข้อมูลสรุป (Executive Summary)

_________________________________________________

-   บริษัทประกอบธุรกิจด้านบันเทิงและสันทนาการที่ครบวงจร โดยมีบริษัทในเครือรวมทั้งสิ้น 37
    บริษัท แบ่งเป็น 5 กลุ่มธุรกิจหลัก คือ กลุ่มธุรกิจเพลง กลุ่มธุรกิจสื่อ กลุ่มธุรกิจภาพยนตร์
    กลุ่มธุรกิจ Mobile and Internet Contents และกลุ่มธุรกิจ Edutainment

-   ในปี 2546 กลุ่มบริษัทมีรายได้รวมเท่ากับ 5,986 ล้านบาท
    โดยเป็นรายได้จากการจำหน่ายสินค้าเพลงและลิขสิทธิ์จำนวน 2,857 ล้านบาท
    คิดสัดส่วนร้อยละ 48 รองลงมาเป็นรายได้จากธุรกิจสื่อ ได้แก่
    สื่อวิทยุเป็นรายได้ค่าโฆษณาในการผลิตรายการวิทยุจำนวน 1,053 ล้านบาท
    คิดเป็นสัดส่วนร้อยละ 17.6 และ สื่อโทรทัศน์จากค่าโฆษณาในการผลิตรายการ จำนวน 706
    ล้านบาทคิดเป็นสัดส่วน 12.0
    และสื่อสิ่งพิมพ์เป็นรายได้ค่าโฆษณาในสื่อสิ่งพิมพ์และจากการจำหน่ายหนังสือ 177
    ล้านบาทคิดเป็นสัดส่วนร้อยละ 3 และรายได้อื่นๆ ร้อยละ 19.4 โดยมีกำไรสุทธิ 525
    ล้านบาท คิดเป็นกำไร 1.07 บาทต่อหุ้น

-   กลุ่มธุรกิจเพลงได้แบ่งความรับผิดชอบการสร้างสรรค์และผลิตผลงานเพลงเป็นลักษณะของค่ายเพลง
    ปัจจุบันมี 13 ค่ายหลัก ประกอบด้วย 11 ค่ายในสังกัดของบริษัท และอีก 2 ค่าย
    ในสังกัดของบริษัทในเครือ

-   ปัจจุบันกลุ่มธุรกิจสื่อของบริษัทประกอบไปด้วย กลุ่มธุรกิจวิทยุ
    ผลิตและจัดรายการวิทยุในระบบเอฟเอ็ม 6 สถานี ได้แก่ F.M. 88 (Peak F.M.), F.M.
    94.0 (Bangkok Radio), F.M. 91.5 (Hot Wave), F.M. 93.5 (EFM) ,F.M.
    106.5 (Green Wave) และ F.M. 94.5 (Music
    Box)ซึ่งเป็นคลื่นใหม่ล่าสุดที่จะเริ่มดำเนินการในวันที่ 1 มกราคม 2547
    และกลุ่มธุรกิจสื่อโทรทัศน์ทำหน้าที่ผลิตรายการ เพื่อออกอากาศและรับจ้างผลิตรายการโทรทัศน์
    โดยปัจจุบันมีรายการที่บริษัทดำเนินการอยู่ 28 รายการ แบ่งประเภทเป็นรายการเพลง
    ละครโทรทัศน์ รายการเกมส์โชว์ และรายการสาระบันเทิง
    และกลุ่มธุรกิจสิ่งพิมพ์ทำหน้าที่ผลิตนิตยสารแฟชั่นรายเดือน อิมเมจ มาดาม ฟิกาโร
    และเฮอร์เวิลด์ และหนังสือพ๊อคเก็ตบุ๊กต่างๆ

-   ในระหว่างวันที่ 2 เมษายน 2545 ถึง 2 ตุลาคม 2545 บริษัทได้ทำการซื้อหุ้นคืน
    (Treasury Stocks) จำนวน 10 ล้านหุ้น (มูลค่าที่ตราไว้หุ้นละ 1 บาท)
    หรือคิดเป็นร้อยละ 2 ของหุ้นที่จำหน่ายทั้งหมด โดยมีมูลค่าหุ้นที่ซื้อคืนทั้งหมด 157 ล้านบาท
    โดยได้รับการอนุมัติจากที่ประชุมคณะกรรมการบริษัทครั้งที่ 1/2545 ประชุมเมื่อวันที่ 28
    กุมภาพันธ์ 2545 นอกจากนี้ในเดือนกรกฎาคม 2545 บริษัทได้ลดมูลค่าที่ตราไว้ของหุ้นจาก 10
    บาท เป็น 1 บาท ซึ่ง ณ วันที่ 31 ธันวาคม 2546
    บริษัทยังคงถือครองหุ้นที่ซื้อคืนมาเต็มจำนวนอยู่ โดยยังมิได้มีการจำหน่ายออกไป

-   ในระหว่างวันที 1 มิถุนายน 2546 ถึง 1 ธันวาคม 2546 บริษัท จีเอ็มเอ็ม มีเดีย
    (บริษัทย่อย) ได้ทำการซื้อหุ้นคืน (Treasury Stocks) จำนวน 7.7 ล้านหุ้น
    (มูลค่าที่ตราไว้หุ้นละ 1 บาท) หรือคิดเป็นร้อยละ 4 ของหุ้นที่จำหน่ายทั้งหมด
    โดยมีมูลค่าหุ้นที่ซื้อคืนทั้งหมด 231 ล้านบาท
    โดยได้รับการอนุมัติจากที่ประชุมคณะกรรมการบริษัทครั้งที่ 3/2546 ประชุมเมื่อวันที่ 14
    พฤษภาคม 2546

-   สืบเนื่องจากนโยบายในการขยายธุรกิจสื่อของกลุ่มบริษัท ในเดือนสิงหาคม 2546
    กลุ่มบริษัทได้ทำการเปิดตัวนิตยสารสำหรับผู้หญิงฉบับใหม่คือ มาดาม ฟิกาโร (Madame
    Figaro) นอกจากนี้ในเดือนกันยายน 2546 ยังได้มีการลงนามในสัญญาร่วมทุนระหว่าง บริษัท
    จีเอ็มเอ็ม มีเดีย จำกัด (มหาชน) และบริษัท TP Ventures Private Ltd.
    ซึ่งเป็นบริษัทในเครือของ SPH Magazines Private Ltd. จากประเทศสิงคโปร์
    เพื่อความร่วมมือในการผลิตนิตยสารเฮอร์เวิลด์ (Her World)
    ฉบับภาษาไทยซึ่งจะวางแผงฉบับแรกในเดือนมีนาคม 2547

-   ในส่วนของธุรกิจภาพยนตร์นั้น ในปี 2546 กลุ่มบริษัทได้นำภาพยนตร์ออกสู่สายตาผู้ชมทั้งสิ้น 5
    เรื่อง ได้แก่ กุมภาพันธ์ คืนไร้เงา Butterfly Man แฟนฉัน และ บิวตี้ฟูลบอกเซอร์
    ซึ่งได้รับการตอบรับจากผู้ชมเป็นอย่างดี โดยเฉพาะภาพยนตร์เรื่อง แฟนฉัน
    ซึ่งเป็นภาพยนตร์ไทยที่ทำรายได้จากการฉายสูงสุดในปี 2546 กว่า 150 ล้านบาท
    นอกจากนี้ภาพยนตร์แต่ละเรื่องยังได้รับรางวัลอันทรงเกียรติจากสถาบันต่างๆมากมาย อาทิเช่น
    ได้รับรางวัลสุพรรณหงส์ จากภาพยนตร์เรื่อง กุมภาพันธ์
    ในสาขาเพลงประกอบภาพยนตร์ยอดเยี่ยม ภาพยนตร์เรื่อง บิวตี้ฟูลบอกเซอร์
    ได้รับในสาขานักแสดงชายยอดเยี่ยม และแต่งหน้ายอดเยี่ยม ส่วนภาพยนตร์เรื่องแฟนฉัน
    ได้รับในสาขาผู้กำกับยอดเยี่ยม และผู้แสดงสมทบชายยอดเยี่ยม
    ซึ่งภาพยนตร์เรื่องแฟนฉันยังได้รับรางวัลชมรมวิจารณ์บันเทิงในสาขาผู้แสดงสมทบชายยอดเยี่ยมเช่นกัน

-   ในปี 2546 บริษัทยังคงได้รับการคัดเลือกจากนิตยสารฟาร์ อีสเทิร์น อีโคโนมิคส์ รีวิว (Far
    Eastern Economic Review) ซึ่งเป็นนิตยสารทางด้านการเงินที่ทรงอิทธิพลของเอเซีย
    ให้เป็นบริษัทชั้นนำของประเทศไทยอันดับที่ 1
    ในด้านนวัตกรรมในการตอบสนองความต้องการของลูกค้า เป็นปีที่ 6 ติดต่อกัน
    และไต่ขึ้นสู่อันดับ 3 ในกลุ่มบริษัทชั้นนำที่บริษัทอื่นพยายามลอกเลียนแบบ
    และยังคงเป็นบริษัทเดียวในกลุ่มธุรกิจบันเทิงที่ได้รับการยอมรับให้เป็นหนึ่งในสิบบริษัทชั้นนำของประเทศไทย